
RAPORT  COMUN

asupra propunerii legislative pentru stimularea natalităţii 

În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială şi Comisia pentru buget, finanţe şi bănci au fost sesizate, prin adresa nr. Plx 295/2015 din 23 martie 2015, cu dezbaterea pe fond a propunerii legislative pentru stimularea natalităţii.
La întocmirea prezentului raport comun, Comisiile au avut în vedere: 

· avizul negativ al Consiliului Legislativ (nr.1361/17.12.2014)

· avizul negativ al Comisiei juridice, de disciplină şi imunităţi 
(nr.4c-11/487/21.04.2015)

· avizul negativ al Comisiei pentru sănătate şi familie 
(nr.4c-8/111/1.04.2015)

· avizul favorabil al Comisiei pentru egalitatea de şanse pentru femei şi bărbaţi (nr.4c-17/453/15.04.2015)

· punctul de vedere negativ al Guvernului (nr.254/19.02.2015).

Propunerea legislativă are ca obiect de reglementare instituirea unor măsuri de stimulare a natalităţii, prin reducerea impozitului pe salariu cu 25% pentru fiecare copil crescut în familie până la vârsta majoratului.

Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

În conformitate cu prevederile Regulamentului Camerei Deputaţilor, Comisiile au dezbătut propunerea legislativă în şedinţe separate.
La şedinţa Comisiei pentru buget, finanţe şi bănci din data de 31 martie 2015 au fost prezenţi 33 deputaţi din totalul de 34 de membri. La dezbateri a participat ca invitat, în conformitate cu prevederile art.55 din Regulamentul Camerei Deputaţilor, reprezentantul Ministerului Finanţelor Publice.
La şedinţa Comisiei pentru muncă şi protecţie socială din data de 28 aprilie 2015 şi-au înregistrat prezenţa 23 deputaţi din totalul de 24 de membri. La dezbateri au participat ca invitaţi, în conformitate cu prevederile art.55 din Regulamentul Camerei Deputaţilor:

· d-l Attila Gyorgy – Secretar de Stat, Ministerul Finanţelor Publice

· d-na Antoaneta Neagoe – şef serviciu, Ministerul Finanţelor Publice

· d-na Mihaela Grecu – director Ministerul Muncii, Familiei, Protecţiei Sociale şi Persoanelor Vârstnice.
Raportul comisiilor a fost adoptat cu unanimitate de voturi.
Propunerea legislativă a fost respinsă de Senat în şedinţa din 18 martie 2015
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor.

În urma finalizării dezbaterilor, Comisiile propun Plenului Camerei Deputaţilor respingerea iniţiativei legislative întrucât măsurile propuse generează un impact negativ asupra veniturilor bugetului de stat încălcându-se astfel dispoziţiile art. 138 alin. (5) din Constituţia României, republicată, cât şi cele ale art.13 din Legea responsabilităţii fiscal-bugetare nr. 69/2010.

